Derde breinoperasie vir matriekleerder ná aanrandingDarren Joseph (19) is ‘n leerder aan die HTS Witbank. ŉ Matriekleerder van eMalahleni het reeds sy derde breinoperasie ondergaan nadat hy glo deur sy ma se gewese vriend aangerand is. Darren Joseph (19) was besig met sy matriekeindeksamen toe die aanval gebeur het. Sy ma, Deniel Rabie, se gewese vriend, Johan Koekemoer, het hom na bewering op 8 November met ŉ skokbreker teen die kop geslaan tydens ŉ stryery by die huis. Darren het oënskynlik sy ma, met wie hy ŉ baie hegte band het, probeer beskerm toe hy die hou teen die kop gekry het. Hy het onder meer ŉ skedelfraktuur opgedoen. Darren was sowat twee weke lank in ŉ koma en weens ŉ gebrek aan ŉ mediese fonds is hy in ŉ staatshospitaal in die stad opgeneem. Hoewel hy aanvanklik in die intensiewe sorgeenheid behandel is, is hy later na ŉ algemene saal oorgeplaas en het sy toestand daar vinnig verswak. Sy maats het sowat ŉ week ná die aanval ŉ gebedsuur vir Darren gehou en HTS Witbank, waar Darren ŉ leerder is, het met die hulp van ouers van die skool ingegryp. Darren is na ŉ private hospitaal oorgeplaas en word steeds daar behandel. Darren, ŉ kranige atleet wat ook al as kaptein van die skool se eerste hokkiespan uitgedraf het, word beskryf as ŉ staatmaker wat gewild is onder sy maats – en ŉ jong man wat altyd glimlag. Die voorval het sy lewe tot stilstand geruk, het Moira Outram, ŉ belanghebbende by die skool, gesê. “Hy gaan heel moontlik ook rekonstruktiewe chirurgie ondergaan om die wond aan sy voorkop te heg,” het Outram gesê. ‘n Ernstige aanranding en drie breinoperasies later, glimlag Darren Joseph (19), ‘n leerder van HTS Witbank, nog steeds. Die dokters is tevrede met sy vordering, hy ontvang deurgaans fisioterapie en het selfs al om sy bed gestap. Darren sukkel weens die trageotomie (ŉ buisie in die lugpyp wat met asemhaling help) nog om te praat en het ŉ hardnekkige longinfeksie. “Darren sal rehabilitasie moet ontvang, maar die dokters is optimisties oor sy toekoms en vertrou dat hy volkome sal herstel,” het Outram gesê. Intussen hoop die mediese koste op. Die hospitaalrekening beloop in dié stadium steeds nagenoeg R240 000 en dit bly ŉ opdraande stryd om genoeg geld bymekaar te maak om die rekeninge te betaal. Weldoeners het reeds sowat R60 000 van die onkoste gedek en ŉ ondersteuningsgroep is op Facebook vir Darren begin. Iemand het onder meer aangebied om Kersfeeskoeke te bak waarvan die opbrengs vir Darren se mediese koste gebruik sal word. “Ons is ongelooflik dankbaar vir elke skenking,” het Outram gesê. Darren sal na verwagting sy laaste drie matriekvakke, waarvan hy die eksamens misgeloop het, volgende jaar kan aflê. Koekemoer verskyn weer in Januarie in die hof op ŉ aanklag van poging tot moord, nadat hy verlede maand onsuksesvol aansoek gedoen het om borgtog.